La Carta Històrica de Barcelona és un document que consisteix en la narració de la història de la ciutat a través de 26 cartografies que reflecteixen els moments més singulars de la seva història urbana.

A inicis de 2014 el Museu d'Història de Barcelona (MUHBA) va iniciar la tasca de redacció de la Carta Històrica de Barcelona (CHB) amb la voluntat de fer confluir sobre una mateixa base cartogràfica els diversos estudis realitzats sobre la ciutat (interns i externs al propi museu) alhora que construir una eina de divulgació científica. La CHB es planteja, per tant, com una investigació que recull gran part del coneixement publicat i de les fonts documentals cartogràfiques conservades, que pren forma en una eina digital per a investigadors i ciutadans i que permet explicar la història de la ciutat a partir de 26 moments històrics i les seves cartografies corresponents.